18/02/2015 | Administración LocalMunicipal
Ferrol
Recursos Humanos
Anuncio aprobación bases específicas reguladoras do proceso selectivo para a cobertura, en propiedade, dunha praza de sarxento de bombeiros (OEP 2014), quenda de promoción interna

O concelleiro da Área de Economía, Facenda, e Recursos Humanos, mediante delegación conferida por Resolución da Alcaldía – Presidencia de data 30/04/2013 (BOP 16/05/2013), aprobou con data 30/01/2015 as bases específicas que rexerán a convocatoria para a provisión, en propiedade, promoción interna, dunha praza de Sarxento de Bombeiros de Administración Especial, grupo clasificatorio C1, e que son as seguintes: Unha praza de sarxento de Bombeiros de Administración Especial, encadradas na escala de Administración Especial, subescala Servizos Especiais, clase Bombeiros, clasificadas no grupo “C”, subgrupo “C1”. Concurso-oposición en quenda de promoción interna. Para participar nas probas selectivas cómpre: · Ter nacionalidade española ou estar comprendido dentro do ámbito de aplicación do artigo 57 da Lei 7/2007, do 12 de abril, do Estatuto básico do empregado público. · Ter cumpridos dezaseis anos e non exceder, se é o caso, da idade máxima de xubilación forzosa. · Ser personal funcionario de carreira, da Escala de Administración Especial, subescala Servizos Especiais, clase Bombeiros, grupo C, subgrupo C2, do Concello de Ferrol, cunha antigüidade mínima de 2 anos. · Posuír a capacidade funcional para o desempeño das tarefas habituais da praza á que se aspira. · Non ter sido separado do servizo con anterioridade mediante expediente disciplinario, nin atoparse incurso en inhabilitación absoluta ou especial para empregos ou cargos públicos por resolución xudicial. · Estar en posesión do título de Bacharel ou equivalente en base ao establecido no artigo 76 do EBEP. As instancias en que se solicita tomar parte no proceso selectivo dirixiranse ao Alcalde-Presidente deste Concello debidamente cubertas, e presentaranse no Rexistro Xeral do Concello durante o prazo de vinte días naturais, contados dende o seguinte ao da publicación do anuncio da convocatoria no Boletín Oficial del Estado. Poderán, así mesmo, remitirse na forma determinada no artigo 38 da Lei 30/1992, do 26 de novembro, de réxime xurídico das administracións públicas e procedemento administrativo común. A instancia acompañarase da seguinte documentación: -Fotocopia do DNI. -Fotocopia compulsada do título esixido para ser admitido no presente proceso selectivo de conformidade coa normativa. -Fotocopia compulsada, de ser o caso, do título acreditativo de estar en posesión do nivel de coñecemento da lingua galega CELGA IV ou equivalente, para o obxecto de ser declarados exentos da realización do terceiro exercicio. -Fotocopia compulsada, de ser o caso, da documentación acreditativa dos méritos alegados para ser tidos en conta na fase de concurso. O tribunal cualificador está constituído da seguinte forma: Presidente: un/unha funcionario/a de calquera Administración pública. Secretario: o secretario xeral do Concello ou quen legalmente o substitúa. Vocais: catro funcionarios/as dos cales polo menos un será doutra Administración. O/a secretario/a do tribunal cualificador terá dereito a voz pero non a voto. En todo caso a constitución do tribunal cualificador deberá respectar o establecido no artigo 60 da Lei 7/2007, do 12 de abril, do Estatuto básico do empregado público. Os membros do tribunal deberán absterse de intervir, e notificaranllo ao órgano que convoca, cando concorran neles circunstancias das previstas no art.28 da LRXAP e PAC ou se realizaron tarefas de preparación ás probas selectivas nos cinco anos anteriores á publicación desta convocatoria. Así mesmo, os/as aspirantes poderán recusar os membros do tribunal cando concorran as devanditas circunstancias. O tribunal resolverá todas as dúbidas que puidesen xurdir na aplicación destas normas, así como o que se deba facer nos casos non previstos. O tribunal poderá dispoñer a incorporación ás súas sesións de persoas con labores de asesoramento para as probas que estimen pertinentes; estas limitaranse a prestar a súa colaboración nas súas especialidade técnicas. Os/as vogais deberán posuír titulación ou especialización igual ou superior á esixida para o acceso á praza convocada (R. d. 896/91 de 7 de xuño, art.4 e). Fase de Concurso: Esta fase alcanzará como máximo o 40% da puntuación total do proceso selectivo (máximo 20 puntos) e únicamente se valorarán os seguintes extremos. Experiencia profesional, ata un máximo de 10 puntos, a razón de: · 0,6 puntos por cada ano completo ou fracción de servizos prestados na administración en praza de cabo. · 0,3 puntos por cada ano completo ou fracción de servizos prestados na administración en praza de bombeiro-condutor. Formación, ata un máximo de 10 puntos, valorarase unicamente a formación complementaria que verse sobre materias relacionadas coa profesión, impartida pola administración pública, universidades, Inem, Formación continua do AFCA (Acordo de formación continua para as Administracións Públicas) formación ocupacional ou organismos públicos ou privados que impartan formación específica para Bombeiros, ou aquela formación privada que se tivera impartido ou realizado en colaboración ou por encargo da Administración, de acordo co seguinte baremo: Sector Público: Sector Privado: - De entre 250 e 499 horas: 1,50 puntos. - De entre 250 e 499 horas: 0,75 puntos. - De entre 101 e 249 horas: 1,00 puntos. - De entre 101 e 249 horas: 0,50 puntos. - De entre 80 e 100 horas: 0,75 puntos. - De entre 80 e 100 horas: 0,37 puntos. - De entre 49 e 79 horas: 0,50 puntos. - De entre 49 e 79 horas: 0,25 puntos. - De entre 15 e 49 horas: 0,30 puntos. - De entre 15 e 49 horas: 0,15 puntos. - De menos de 15 horas: 0,20 puntos. - De menos de 15 horas: 0,10 puntos. O tribunal será o responsable de decidir ou valorar que méritos relativos á formación complementaria se axustan aos requisitos citados. No caso de que na acreditación dos cursos non figure o número de horas estes serán valorados pola mínima puntuación posible. A acreditación dos méritos a ser tidos en conta na fase de concurso se fará mediante a presentación de orixinal ou fotocopia compulsada dos diplomas ou certificacións expedidos polas entidades correspondentes. Fase de Oposición: A oposición constará de tres exercicios, todos eles de carácter obrigatorio e eliminatorio: Primeiro exercicio: De carácter obrigatorio e eliminatorio para todas as persoas aspirantes. Consistirá en contestar unha batería de 40 preguntas curtas nun tempo máximo de dúas horas sobre o temario que figura como anexo a estas bases. As preguntas serán determinadas polo tribunal inmediatamente antes de celebrarse o exercicio. Neste exercicio avaliarase a corrección das respostas e a capacidade de redacción e síntese. Valorarase de 0 a 15 puntos e será preciso acadar un 7,5 para superalo. Segundo exercicio: Así mesmo, de carácter obrigatorio e eliminatorio. Desenvolverase por escrito, no tempo máximo de dúas horas, e consistirá na realización de dunha proba práctica que proporá o Tribunal inmediatamente antes do comezo do exercicio. Os supostos formulados polo Tribunal versarán sobre os contidos das materias comprendidas no anexo. Valorarase de 0 a 15 puntos e será preciso acadar un 7,5 para superalo. Terceiro exercicio: De carácter obrigatorio e eliminatorio. Constará de dúas partes: na primeira os/as aspirantes deberán redactar en galego durante un tempo máximo de corenta e cinco minutos un documento propio das funcións da praza que se convoca; valoraranse os aspectos lingüísticos e adaptación aos criterios de modernización de linguaxe administrativa. Na segunda parte, de carácter oral, consistirá en manter unha conversa en galego cunha duración máxima de dez minutos cos membros do tribunal, en que se falará do documento obxecto da primeira parte deste exercicio, só se valorarán os aspectos citados e admitiranse as variantes dialectais. Para o obxecto de garantir a posibilidade de revisión da proba oral, gravarase en cinta magnética sempre que o/a aspirante non renuncie expresamente a este dereito. Esta proba será cualificada como “apto/a” ou “non apto/a”. Quedarán exentas da realización desta proba aquelas persoas que acrediten estar en posesión do CELGA 4 ou equivalente. A puntuación final será o resultado da suma da puntuación obtida nos diversos exercicios, sempre e cando os aspirantes superen todos os exercicios obrigatorios da fase de oposición. No caso de producirse un empate na puntuación final do proceso selectivo o nomeamento recaerá no/na aspirante que obtivese maior puntuación na fase de concurso. As presentes bases serán obxecto de publicación no Boletín Oficial da Provincia da Coruña, así como os listados provisionais e definitivos de admitidos/as e excluídos/as. Iniciado o proceso selectivo o resto de publicacións se fará no Taboleiro de Edictos do Concello de Ferrol. As presentes bases e cantos actos administrativos se deriven do proceso de selección poderán ser impugnados polos/as interesados/as nos casos e no xeito establecidos pola Lei 30/92, do 26 de novembro, do réxime xurídico e das administración públicas e do procedemento administrativo común.1. O mando nos Servizos de Bombeiros. Niveis de mando e dirección. Seguridade e control en intervencións – funcións de mando.2. Delegación do mando en situacións de emergencia. Proceso de toma de decisións en emerxencias. Xuízo crítico post-incidente.3. Liderazgo: o xefe e o lider, a función de liderazgo, tipos e estilos de liderazgo, competencias e habilidades do lider.4. A motivación e o equipo de traballo: as necesidades humanas, a satisfación no traballo, grupos e equipos de traballo de alto rendemento, os equipos de trabllo efectivos, o papel do cordinador no desenvolvemento dos equipos, desenvolvemento, cohesión e eficacia do equipo.5. A xestión de conflitos no equipo de traballo.6. Ventilación e incendios en túneles.7. Materiais de loita contra o lume, rescate e salvamento empregados no Servizo de Prevención e Extinción de Incendios do Concello de Ferrol.8. Materiais de rescate. Equipos de excarcelación. Equipos de forza: tracción, elevación e corte empregados no Servizo de Prevención e Extinción de Incendios do Concello de Ferrol.9. Construcción para persoal ao Servizo de Extinción de Incendios, apeos, apuntalamentos e patología da edificación.10. Instalacións de almacenamento e distribución de gases.11. Instalacións de almacenamento e distribución de produtos petrolíferos.12. Instalacións de transformación e distribución de enerxía eléctrica.13. Instalacións de almacenamento de produtos químicos.14. Plan Territorial de Emerxencias de Galicia (PLATERGA). 15. Lei 5/2007, do 7 de maio, de Emerxencias de Galicia.16. Documento básico - Seguridade en caso de incendio (DBSI) do Código técnico da Edificación.17. Lei 31/1995, do 8 de novembro, de prevención de riscos laborais en relación aos Bombeiros: seguridade dos bombeiros nas súas intervencións. Equipos de protección individual e colectiva.18. Os centros de coordinación de emerxencias.19. Coordinación e mando das emerxencias no terreo.20. Os medios de comunicación na xestión de emerxencias.” O que se fai público para xeral coñecemento. Ferrol, 9 de febreiro de 2015 O alcalde José Manuel Rey Varela